VG-kommentator Frithjof Jacobsen slutter tirsdag i VG med umiddelbar virkning.

Bakgrunnen for avgangen skyldes et ønske om å gjøre noe annet, forteller VG-kommentatoren til Medier24.

- Jeg har hatt min siste arbeidsdag i VG i dag, det stemmer.

- Hvorfor slutter du?

- Jeg slutter fordi jeg har lyst til å gjøre noe annet. Hva det blir, vet jeg ikke ennå, for det må jeg bruke tid på å finne ut av.

- Men hvorfor slutter du på dagen?

- Jeg har lyst til å gjøre noe annet.

- Er det en avgjørelse du har tenkt på lenge?

- Det er en avgjørelse jeg har tatt nå og som jeg har meddelt VG-ledelsen for noen dager siden, sier Jacobsen.

Han understreker at han har vært i jobben i 11 år og at det ikke var en lett avgjørelse å ta.

- Jeg har hatt gode kolleger i VG som jeg kommer til å savne.

- Jeg vet ikke hans fremtidsplaner

Politisk redaktør Hanne Skartveit i VG sier følgende til Medier24 om hans avgang:

Politisk redaktør Hanne Skartveit i VG. Foto: Erik Waatland

- Når fikk du vite om hans avgang?

- Han sa opp sin stilling i slutten av forrige uke.

- Hva har han opplyst er bakgrunnen for at han sier opp?

- Han har selv valgt å si opp, så det må du nesten spørre ham om. Jeg vet ikke om hans fremtidsplaner.

- Er det et stort tap for kommentaravdelingen at han slutter?

De politiske kommentatorene Anders Giæver og Frithjof Jacobsen i VG. Arkivfoto. Bilde: Erik Waatland

- Dette er et tap for oss. Frithjof er kunnskapsrik kommentator.

VG-kommentator Anders Giæver skriver følgende i en SMS til Medier24 om makkerens avgang:

«Frithjof er en god venn og en god kollega og jeg vil savne ham både i studio og som wing mann på kontoret.»

«Takk for alt»

I en intern e-post i VG skriver Jacobsen:

«Kjære kolleger og venner. Jeg har sagt opp i VG og forlater dermed avisa. Jeg ønsker å gjøre noe nytt, og det vil skje utenfor dette huset. Jeg har noen planer, men vet ennå ikke helt hva det blir. Jeg har hatt en flott tid her, både personlig og faglig, og jeg har blitt kjent med mange mennesker jeg setter stor pris på. Det føles vemodig at det nå er over, men jeg er trygg på den beslutningen jeg har tatt (..). Takk for nå, alt godt!»

Han jobbet i NRK i flere år, blant annet med Dagsnytt 18, men har de siste årene vært tilknyttet VG. De siste årene har han vært kommentator og leder for VGs kommentatoravdeling.

I 2017 gjenopplivet han sit alter ego Biff Malibu i bandet Gluecifer. De siste årene har han vært makker med Ander Giæver, i VG-podkasten Giæver og Joffen, som fra i høst har publisert daglig.

I forbindelse med lanseringen av daglige podkast-sendinger, kalte Jacobsen prosjektet for en slags «midtlivskrise».

– Det er en slags midtlivskrise for meg, for nå har jeg gjenoppliva et rockeband, så skal jeg begynne med et daglig oppsummerende greie på lyd, som minner om det jeg lagde i Dagsnytt 18 back in the days. Jeg søker visstnok tilbake til ungdomskilden, som i dag er representert ved Anders Giæver, sa han til Medier24 i høst.